ການກໍ່ສ້າງທໍ່ສົ່ງ ແກສກັບນໍ້າມັນ ກໍ່ໃຫ້ເກີດ ຄວາມຂັດແຍ້ງກັນ ໃນມຽນມາ (ເບິ່ງວີດີໂອລາວ/ອັງກິດ)
ທ່ານ Sai Kyaw Zaw ອະດີດ​ເລຂາທິການ​ສະມາຄົມ​ພໍ່ຄ້າ​ເມືອງ​ມັນ​ດາ​ເລ ກ່າວ​ວ່າ ວົງ​ການ​ທຸລະ​ກິດ​ຂອງ​ຊາວ​ມຽນມາ​ແມ່ນ​​ບໍ່​ສາມາດ​ຈະ​ແຂ່ງ ກັບ​ຈີນ
ຢູ່ປະເທດມຽນມາ ເວລານີ້ ພວກຄົນງານກໍາລັງກໍ່ສ້າງໂຄງການພັດທະນາ ທີ່ໃຊ້ງົບປະມານ ຂອງຕ່າງປະເທດ ແລະໃຫ້ກໍາໄລຢ່າງມະຫາສານທີ່ສຸດໂຄງການນຶ່ງ ໃນປະວັດສາດຂອງ ປະເທດ ຄືໂຄງການສ້າງທໍ່ແຝດສົ່ງແກສ ແລະນໍ້າມັນ ຊຶ່ງຈະເນັ່ງ ຈາກຝັ່ງຕາເວັນຕົກຂອງ ມຽນມາໄປຍັງເຂດຊາຍແດນກໍ້າຕາເວັນອອກສຽງເໜືອ ແລະຕໍ່ເຂົ້າໄປຍັງຈີນ ຊຶ່ງເປັນປະເທດ ທີ່ຕ້ອງການພະລັງງານຫລໍ່ລ້ຽງປະເທດຫລາຍທີ່ສຸດ ໂຄງການດັ່ງກ່າວນີ້ ຄາດວ່າຈະສ້າງ ລາຍໄດ້ໃຫ້ແກ່ມຽນມາ ປະມານນຶ່ງພັນລ້ານໂດລາຕໍ່ປີ ແຕ່ຕາມທີ່ຜູ້ສື່ຂ່າວວີໂອເອ Daniel Schearf ລາຍງານມາຈາກເມືອງມັນດາເລນັ້ນ ບໍ່ແມ່ນວ່າໝົດທຸກຄົນສະໜັບສະໜຸນໂຄງ ການນີ້ ທອງປານ ມີເລຶ່ອງນີ້ມາສະເໜີທ່ານ ທີ່ວັດ Su Taung Pyai ເທິງພູ Mandalay Hill ພວກນັກທ່ອງທ່ຽວຈີນພາກັນສົງພະ ລ້າງສ່ວຍຈິດໃຈໃຫ້ສະອາດ ຈີນເປັນຜູ້ລົງທຶນລາຍໃຫຍ່ທີ່ສຸດຂອງມຽນມາ ແລະຢູ່ໃນ ເມືອງໃຫຍ່ອັນດັບສອງຂອງມຽນມາແຫ່ງນີ້ ພວກຊາວເມືອງກ່າວວ່າ ພວກຊາວຈີນທີ່ ຫລັ່ງໄຫລເຂົ້າມາເມືອງນີ້ ແມ່ນໄດ້ຄອບງໍາໃຈກາງເມືອງທີ່ຄັບຄັ່ງອັ່ງອໍນັ້ນ ໝົດແລ້ວ ທ່ານ Sai Kyaw Zaw ອະດີດເລຂາທິການສະມາຄົມພໍ່ຄ້າເມືອງມັນດາເລ ກ່າວວ່າ ວົງການທຸລະກິດຂອງຊາວມຽນມາແມ່ນບໍ່ສາມາດຈະແຂ່ງ ກັບຈີນໄດ້ອີກແລ້ວ ຢູ່ນອກເຂດເມືອງມັນດາເລ ບໍລິສັດຈີນແຫ່ງນຶ່ງກໍາລັງສ້າງທໍ່ສົ່ງແກສແລະ ນໍ້າມັນ ທີ່ພາໃຫ້ ເກີດການຂັດແຍ້ງກັນ ຢູ່ໃນເຂດຊົນນະບົດ ຕານ່າງທໍ່ສົ່ງດັ່ງກ່າວນີ້ ຈະລໍາລຽງນໍ້າມັນ ແລະແກສພາຍໃນປະເທດ ຕະຫລອດທັງນໍ້າມັນ ຈາກກໍ່າປັ່ນບັນທຸກນໍ້າມັນຈາກພາກຕາເວັນອອກກາງ ແລະອາຟຣິກາ ຢູ່ໃນອ່າວ ເບງກາລ ໄປຍັງປະເທດຈີນ ນັກລົງທຶນຕ່າງປະເທດກຸ່ມນຶ່ງໃຫ້ການສະໜັບສະໜຸນແກ່ໂຄງການດັ່ງກ່າວນີ້ ແຕ່ເງິນທຶນ ສ່ວນໃຫຍ່ແມ່ນມາຈາກຈີນ ພ້ອມທັງຄົນງານຈີນຫລາຍຄົນ ທີ່ບອກໄດ້ ຈາກຊຸດຄົນງານ ສີແດງທີ່ເຂົາເຈົ້າໃສ່ ນາຍ Ko Kla Muang ຄົນຂັບລົດດຸດ ກ່າວວ່າ ພວກຄົນງານທ້ອງຖິ່ນທີ່ມີຄວາມຊໍານານ ວຽກ ສາມາດມີລາຍໄດ້ ປະມານ 250 ໂດລາຕໍ່ເດືອນ ລາວເວົ້າວ່າ: ແຕ່ ແຕ່ລະ ໂຄງການດັ່ງກ່າວນີ້ສ້າງໜ້າວຽກກໍຈິງຢູ່ ແຕ່ພວກເຈົ້າຂອງທີ່ດິນທັງຫລາຍ ກໍຄັດຄ້ານບໍ່ພໍໃຈ ພະສົງ ທີ່ວັດ Asia A Linn ທີ່ເມືອງ Pyin Oo Lwin ໃນເບື້ອງຕົ້ນ ແມ່ນບໍ່ໄດ້ຮັບເງິນຄ່າ ຊົດເຊີຍໃດໆ ສໍາລັບດິນຂອງວັດ ທີ່ຖືກຍຶດເອົາ ຈົນກະທັ້ງສື່ມວນຊົນໄດ້ພິມເຜີຍແຜ່ຄໍາຈົ່ມ ທຸກຂອງພວກເພິ່ນໃຫ້ມະຫາຊົນໄດ້ຮູ້ ພະອາວຸໂສ U Sein Di Tha ກ່າວວ່າ ພວກຊາວນາ ທ້ອງຖິ່ນແມ່ນຢ້ານຫລາຍ ບໍ່ກ້າປາກກ້າເວົ້າ ເພື່ອເອົາຊະນະຈິດໃຈຂອງພວກຄົນທ້ອງຖິ່ນນັ້ນ ບໍລິສັດນໍ້າມັນແຫ່ງຊາດຂອງຈີນໄດ້ບໍລິຈາກ ເງິນຫລາຍຮ້ອຍລ້ານໂດລາ ເພື່ອຂຸດນໍ້າສ້າງພ້ອມທັງ ສ້າງສຸກສາລາໃໝ່ ແລະໂຮງຮຽນໃຫ້ ຫລາຍຫລັງ ທີ່ບ້ານ Hman Pin ນາຍບ້ານ Hla Myint ສະແດງຄວາມຊື່ນຊົມຍິນດີນໍາໂຮງຮຽນໃໝ່ ຫລັງນຶ່ງ ທີ່ບັນຈຸນັກຮຽນໄດ້ 300 ຄົນ ພວກນັກວິສະວະກອນ ກ່າວວ່າ ທໍ່ສົ່ງນໍ້າມັນແລະແກສນີ້ ຈະສ້າງສໍາເລັດໃນປີໜ້ານີ້ ຊຶ່ງ ເປັນໂຄງການພັດທະນາໃຫຍ່ໆໂຄງການນຶ່ງຂອງຈີນ ທີ່ສ້າງວຽກງານ ແລະພ້ອມດຽວກັນ ກໍສ້າງຄວາມຮູ້ສຶກສັບສົນທັງດີໃຈແລະບໍ່ດີໃຈ ໃນບັນດາປະຊາຊົນມຽນມານັ້ນ